12 sterf in botsing in Oos-KaapTwaalf mense is dood na drie voertuie in ŉ botsing betrokke was tussen Whittlesea en Queenstown in die Oos-Kaap. ŉ Polisiewoordvoerder, lt. kol Gcinikaya Taleni, sê ŉ bakkie wat agt mense vervoer het, het Donderdagaand reg van voor gebots teen ŉ ander motor op die R67. ŉ Derde motor het hierna in die ander motor vasgery. ŉ 10-jarige meisie is onder die oorledenes. Nege mans, tussen die ouderdomme van 35 en 50, en twee vrouens is ook in die ongeluk dood. ŉ Saak van strafbare manslag word ook ondersoek. Die name van die oorledenes sal bekendgemaak word sodra hulle naasbestaandes in kennis gestel is.